Limpopo-polisiestasie in brand verwoesMatlala-polisiestasie (15 Maart 2020) (Foto: Polokwane-munisipaliteit/Twitter) Die Matlala-polisiestasie in Limpopo is Sondagmiddag verwoes toe ŉ brand uitgebreek het. Brig. Motlafela Mojapelo, woordvoerder van die polisie, het gesê die brand het omstreeks 16:00 uitgebreek. “Die brand het vermoedelik in die rekenaarbedienerkamer van die polisiestasie uitgebreek. Die oorsaak was vermoedelik ŉ elektriese fout.” Die brand het vinnig na die res van die gebou versprei. “Beamptes het die brandweer in Polokwane (Pietersburg) ontbied en self van brandblussers gebruik gemaak in ŉ poging om die brand onder beheer te bring. Nie een van die polisiebeamptes aan diens is beseer nie.” Brandbestryders kon die brand blus, maar die omvang van die skade is groot, het Mojapelo bygevoeg. “Die gemeenskapdienssentrum en die administrasiegebou is heeltemal verwoes. Die speurderkantore is nie in die brand beskadig nie, maar funksionaliteit kan moontlik geraak word, omdat van die datakabels verwoes is.” Nege persone was in aanhouding in die polisieselle en hulle is ongedeerd uit die gebou ontruim. Die mobiele gemeenskapdienssentrum sal na die stasie gebring word as ŉ tydelike kantoor. Lede van die gemeenskap kan dus steeds die stasie besoek. Namane Dickson Masemola, provinsiale LUR vir vervoer en gemeenskapsveiligheid, sal die perseel Maandag besoek.